Tiada bazar Ramadan, Gawai
LIONG CHAI LING MIRI: Kerajaan Sarawak memutuskan untuk tidak membenarkan penganjuran bazar
Ramadan dan Gawai tahun ini sebagai langkah berterusan untuk memutuskan
rantaian penularan wabak Covid-19.  Ketua Menteri, Datuk Patinggi Abang Johari Tun Openg berkata, keputusan
tersebut dibuat selepas mengambil kira keselamatan dan kesihatan rakyat di
negeri ini.  “Kita tidak ada bazar Ramadan tahun ini begitu juga bazar Gawai kerana
hari penganjuran kedua-dua acara ini berdekatan dan kita tidak mahu ia
menjejaskan keselamatan masyarakat keseluruhannya,” katanya.  Beliau berkata demikian pada sidang media selepas melancarkan Bantuan
Bekalan Makanan Sarawak Bahagian Miri di Pangkalan Unit Udara Jabatan Bomba dan
Penyelamat Malaysia di sini, semalam.  Bagaimanapun, Abang Johari berkata, 
beliau mencadangkan kepada para peniaga 
untuk  mewujudkan  platform e-Bazar bagi membolehkan
jualan-jualan dilakukan secara talian sekali gus mengalakkan rakyat Sarawak
memanfaatkan penggunaan teknologi terkini.  Katanya, bagi peniaga yang tidak mahir penggunaan  teknologi untuk melakukan jualan dalam
talian, mereka boleh mendapatkan tunjuk ajar daripada Hub Inovasi Digital
Tabung Ekonomi Gagasan Anak Bumiputera Sarawak (TEGAS). “Di Miri ini kita ada satu tempat iaitu TEGAS yang mana  mereka boleh belajar mengenai penggunaan
teknologi jualan dalam talian bagi membekalkan dan menghantarkan barangan yang
dipesan oleh para pembeli. “Saya yakin bahawa e-Bazar ini adalah satu usaha kita untuk
membekalkan pesanan para pembeli untuk keperluan musim Ramadan dan Gawai,”
katanya.  Terdahulu, Abang Johari menyampaikan pek makanan kepada Ahli Parlimen
Baram, Anyie Ngau dan Ahli Dewan Undangan Negeri (ADUN) Telang Usan Dennis Ngau
sebagai simbolik pelancaran bantuan makanan tersebut. Kerajaan Sarawak memperuntukkan RM16.4 juta untuk membekalkan makanan asas
kepada golongan sasaran di seluruh negeri ini.

Hadir sama, Panglima Medan Timur Markas Pemerintahan
Medan Timur Tentera Darat, Leftenan Jeneral Datuk Wira Zambrose Mohd Zain dan
Menteri Pengangkutan Datuk Lee Kim Shin.



 
See author's posts
